 لاھور ( ويب ڊيسڪ ) پاڪستان ڪرڪيٽ ٽيم جي سينيئر آل رائونڊر ۽ اڳوڻي ڪپتان شعيب ملڪ چيو آهي ته ڪرڪيٽ عالمي ڪپ جي جڳمڳائيندڙ ٽرافي هٿ ۾ کڻي ون ڊي ڪيريئر ختم ڪرڻ جو خواهشمند آهيان.   ڪرڪيٽ سائيٽ ” ڪرڪيٽ پاڪستان “ جي پروگرام ۾ ميزبان جي سوالن جا جواب ڏيندي  شعيب ملڪ چيو ته ڪيريئر جي آخري عالمي ڪپ کي يادگار بڻائڻ چاهيان ٿو، نه رڳو ذاتي ڪارڪردگي پر ڊريسنگ روم جو ماحول بهتر بڻائڻ ۽ ڪيريئر دوران حاصل ڪيل تجربو نوجوان ڪرڪيٽرن تائين منتقل ڪرڻ جي به ڪوشش ڪندس.    سٺي ڳالهه اها آهي ته نوجوانن ۾ صلاحيتون ۽ سکڻ جوجذبو آهي. ڪرڪيٽ عالمي ڪپ جي جڳمڳائيندڙ ٽرافي هٿ ۾ کڻي ون ڊي ڪيريئر جي پڄاڻي ڪرڻ چاهيان ٿو.   هڪ سوال جي جواب ۾ هن چيو ته چيمپيئنز ٽرافي ۾ ڪاميابي کان پوءِ جهنڊو ويڙهي  ميدان ۾ اچڻ هڪ يادگار لمحو هو. هي اهڙا موقعا هوندا آهن جن کي لفظن ۾ بيان نٿو ڪري سگهجي.  منزل تائين پهچڻ لاءِ سخت تڪليفن مان گذرڻو پوندو آهي.    عالمي ڪپ فارميٽ ڏکيو هئڻ واري سوال تي هن چيو ته هر ٽيم کي ٻين سمورين مخالف ٽيمن خلاف هڪ، هڪ ميچ کيڏڻي آهي، سڀني لاءِ هڪ جيترا موقعا هوندا، پاڪستان جي اهم رانديگرن کي شروعات ۾ ئي ڪارڪردگي ڏيکارڻي پوندي ۽ ان کي مسلسل تسلسل برقرار رکڻو پوندو،  شروعات ۾ ڪاميابيون حاصل ڪرڻ ڪنهن به ٽيم لاءِ تمام گهڻو اهم هوندو آهي.    گذريل ڪجهه مئچن ۾ بهتر ڪارڪردگي جو مظاهرو نه ڪرڻ واري سوال تي شعيب ملڪ چيو ته پاڻ کي وقت نه ڏئي سگهيس، مئچن ۾ صورتحال ڪجهه اهڙي ملي جو وڌيڪ رنسون ٺاهڻ جي ڪوشش ۾ اسٽروڪ کيڏندي آئوٽ ٿيس، ڪوشش ڪندس ته ان شيءَ تي ٿورو ڪنٽرول ڪري ڊگهي اننگز کيڏان ، پچن. بالرن ۽ فيلڊرن جو بهترين اندازو ڪري وڏا اسڪور ڪيان، پاڻ کي سيٽ ڪرڻ لاءِ وڌيڪ وقت ڏيندس ته پوءِ ضرور نتيجا بهتر نڪرندا ۽ ٽيم کي فائدو ٿيندو.      ڪپتاني جو شوق ناهي رهيو، رانديگر طور وڌيڪ انجواءِ ڪندو آهيان شعيب ملڪ جو چوڻ آهي ته ڪڏهن به ڪپتاني جو شوق ناهي رهيو، رانديگرن طور ڪرڪيٽ مان وڌيڪ لطف اندوز ٿيندو آهيان، ها پر ملڪ لاءِ ڪا به ذميواري ڏني وئي ته انڪار نٿو ڪري سگهان.    ڪلب ڪرڪيٽ جي سطح کان قومي ٽيم تائين جي سفر ۾ اهو ئي سکيو آهي ته بائونڊري اندر موجود رانديگر اهم ۽ ذميوار هوندا آهن، سڀني کي هڪ ٻئي جي مدد ڪرڻ گهرجي، مان اهو ئي ڪرڻ جي ڪوشش ڪندو آهيان، مان ڪپتاني نٿو چاهيان پر جڏهن ملڪ کي ضرورت هجي ته انڪار نه ڪرڻ گهرجي، اوچتو ڪا به ذميواري ايندي آهي ته ان جو دٻاءُ هوندو آهي.    مون کي حالتن  سبب ڏکڻ آفريڪا ۽ آسٽريليا خلاف ٽيم جي ڀڄ ڊڪ سنڀالڻي پئي پر موقعو اهڙو هو جو انڪار ڪرڻ مناسب نه سمجهيم.  عالمي ڪپ منهنجي ون ڊي ڪيريئر جو آخري ايونٽ آهي، بهتر وقت آهي ڪنهن کي گروم ڪيو وڃي، دعا آهي ته سرفراز ايندڙ عالمي ڪپ به کيڏي.     پاڪ ڀارت ميچ لاءِ جنگ جو لفظ استعمال نه ڪرڻ گهرجي   شعيب ملڪ چيو ته پاڪ ڀارت ميچ لاءِ جنگ جو لفظ استعمال نه ڪرڻ گهرجي، راند ته مختلف ملڪن جي ميلاپ جو ذريعو آهي، سڀ پاڻ ۾ ملندا آهن ۽ پيار ونڊيندا آهن.    پٽ اذهان لاءِ پنهنجي محبت لفظن ۾ بيان نٿو ڪري سگهان   شعيب ملڪ جو چوڻ آهي ته پٽ لاءِ محبت کي لفظن بيان نٿو ڪري سگهان، شدت سان محسوس ٿيندڙ کوٽ کي پورو ڪرڻ لاءِ ويڊيو ڪال جو سهارو وٺندا آهيان. چ   هن چيو ته والد بڻجڻ تمام وڏي ڳالهه آهي، جڏهن به پٽ اذهان کان پري هوندو آهيان ته سندس ياد ستائڻ لڳندي آهي، اولاد جي محبت ۽ جذبي کي لفظن ۾ بيان نٿو ڪري سگهجي . 